Domburg
Store norske leksikon,Historie,Arkeologi,Europeisk arkeologi
Domburg var en handelsplass i Walcheren i Nederland, som ble benyttet i romertid og senere i merovingertid og i vikingtiden. I dag er det en kjent badeby.
Fra romertiden er stedet særlig kjent fordi det var landingsplass for skipsfarten mellom Rhinen og England. Som takk for lykkelig overfart har romerske handelsmenn gitt altere til gudinnen dea Nehalennia og hennes tempel. På 200-tallet ble tempelområdet oversvømmet av havet, og først i 1970 ble et av altrene funnet igjen av en fisker. En planmessig arkeologisk undersøkelse under vann har ført til at omtrent 130 altere er funnet. Altrene har innskrifter på latin som forteller om for eksempel salthandel med England. Under merovingertiden og vikingtiden var stedet en viktig handelsplass og en av de betydeligste havnene for handelen med England. Les mer i Store norske leksikon Romerriket merovingere vikingtiden arkeologi